CELEX: 32015R1039
Language: sk
Date: 2015-06-30 00:00:00
Title: Nariadenie Komisie (EÚ) 2015/1039 z 30. júna 2015, ktorým sa mení nariadenie (EÚ) č. 748/2012, pokiaľ ide o letové testy (Text s významom pre EHP)

1.7.2015   
            
            
               SK
            
            
               Úradný vestník Európskej únie
            
            
               L 167/1
            
         NARIADENIE KOMISIE (EÚ) 2015/1039
   z 30. júna 2015,
   ktorým sa mení nariadenie (EÚ) č. 748/2012, pokiaľ ide o letové testy
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (1), a najmä na jeho článok 5 ods. 5 a článok 7 ods. 6,
   keďže:
   
               (1)
            
            
               Nariadenie Komisie (EÚ) č. 748/2012 (2) by sa malo zmeniť tak, aby v rámci letových podmienok upravovalo spôsobilosť a skúsenosti pilotov a hlavných skúšobných inžinierov v závislosti od zložitosti vykonávaných letových testov a zložitosti lietadla, s cieľom zvýšiť bezpečnosť a posilniť harmonizáciu požiadaviek na spôsobilosť a skúsenosti členov posádky pre letové testy v rámci Únie.
            
         
               (2)
            
            
               Zároveň by sa mali v záujme podpory bezpečného vykonávania letových testov zaviesť požiadavky na projekčné a výrobné organizácie vykonávajúce letové testy a požiadavka disponovať príručkou prevádzky letových testov s vymedzením stratégií organizácie a potrebných postupov v súvislosti s letovými testami. Táto príručka by mala obsahovať stratégie a postupy upravujúce zloženie a spôsobilosť posádky, prítomnosť iných osôb ako posádky na palube, riadenie rizika a bezpečnosti, ako aj určenie povinných prístrojov a vybavenia.
            
         
               (3)
            
            
               V záujme jasnosti došlo k prepracovaniu nariadenia Komisie (ES) č. 2042/2003 (3). Keďže formulár 15a EASA uvedený v dodatku II k prílohe I (časť 21) k nariadeniu (EÚ) č. 748/2012 odkazuje na nariadenie (ES) č. 2042/2003, tento odkaz treba aktualizovať.
            
         
               (4)
            
            
               Leteckému priemyslu a členským štátom treba ponechať dostatok času, aby sa týmto požiadavkám prispôsobili. Mali by sa preto uplatniť vhodné prechodné ustanovenia. Pri niektorých zmenách by sa však vzhľadom na ich povahu mal stanoviť osobitný odklad dátumu uplatňovania.
            
         
               (5)
            
            
               Opatrenia stanovené v tomto nariadení sú založené na stanovisku agentúry v súlade s článkom 19 ods. 1 nariadenia (ES) č. 216/2008.
            
         
               (6)
            
            
               Opatrenia stanovené v tomto nariadení sú v súlade so stanoviskom výboru Európskej agentúry pre bezpečnosť letectva zriadeného článkom 65 nariadenia (ES) č. 216/2008,
            
         PRIJALA TOTO NARIADENIE:
   Článok 1
   Zmena
   Príloha I (časť 21) k nariadeniu (EÚ) č. 748/2012 sa mení v súlade s prílohou k tomuto nariadeniu.
   Článok 2
   Prechodné ustanovenia
   1.   Členské štáty, ktoré 21. júla 2015 vydávali vnútroštátne preukazy spôsobilosti členom posádky vykonávajúcej letové testy okrem pilotov, tak môžu v súlade s vnútroštátnym právom robiť do 31. decembra 2017. Držitelia týchto preukazov môžu svoje práva uplatňovať do daného dátumu.
   2.   Po 31. decembri 2017 môžu žiadatelia o letové povolenie alebo jeho držitelia naďalej využívať služby pilotov vykonávajúcich letové testy v kategóriách 3 alebo 4 podľa dodatku XII k prílohe I k nariadeniu (EÚ) č. 748/2012 a skúšobných inžinierov, ktorí do uvedeného dátumu vykonávali činnosti v rámci letových testov v súlade s platnými vnútroštátnymi predpismi. Toto využívanie služieb je obmedzené na rozsah funkcií členov posádky vykonávajúcej letové testy platný pred 31. decembrom 2007.
   Rozsah funkcií členov posádky vykonávajúcej letové testy stanovuje žiadateľ o letové povolenie alebo jeho držiteľ, ktorý využíva alebo plánuje využívať ich služby, na základe praxe a výcviku členov posádky vykonávajúcej letové testy v oblasti letových testov a príslušných záznamov žiadateľa o letové povolenie alebo jeho držiteľa. Tento rozsah funkcií členov posádky vykonávajúcej letové testy sa sprístupní príslušnému orgánu.
   Každé doplnenie alebo akákoľvek iná zmena rozsahu stanovených funkcií týchto členov posádky vykonávajúcej letové testy vykonaná žiadateľom o letové povolenie alebo jeho držiteľom, ktorý využíva alebo plánuje využívať ich služby, musí byť v súlade s požiadavkami dodatku XII k prílohe I k nariadeniu (EÚ) č. 748/2012.
   3.   Do 31. decembra 2015 môžu príslušné orgány naďalej vydávať osvedčenie o overení letovej spôsobilosti – formulár 15a EASA podľa dodatku II k prílohe I k nariadeniu (EÚ) č. 748/2012 účinnému do 21. júla 2015. Osvedčenia vydané pred 1. januárom 2016 zostávajú v platnosti až do ich zmeny, pozastavenia alebo zrušenia.
   Článok 3
   Nadobudnutie účinnosti a uplatňovanie
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 21. júla 2015.
   Avšak:
   
               a)
            
            
               Body 2 a 3 prílohy sa uplatňujú od 1. januára 2016; pokiaľ sa odkazuje na dodatok XII k prílohe I k nariadeniu (EÚ) č. 748/2012, uplatňuje sa písmeno c) tohto článku.
            
         
               b)
            
            
               Bod 6 prílohy, pokiaľ ide o bod D dodatku XII, sa uplatňuje od 1. januára 2018, pričom nie sú dotknuté požiadavky už vyplývajúce z prílohy I (časť FCL) k nariadeniu Komisie (EÚ) č. 1178/2011 (4).
            
         
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 30. júna 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 79, 19.3.2008, s. 1.
   
      (2)  Nariadenie Komisie (EÚ) č. 748/2012 z 3. augusta 2012 stanovujúce vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií (Ú. v. EÚ L 224, 21.8.2012, s. 1).
   
      (3)  Nariadenie Komisie (ES) č. 2042/2003 o zachovaní letovej spôsobilosti lietadiel a leteckých výrobkov, častí a zariadení a o schvaľovaní organizácií a personálu zapojených do týchto činností (Ú. v. EÚ L 315, 28.11.2003, s. 1).
   
      (4)  Nariadenie Komisie (EÚ) č. 1178/2011 z 3. novembra 2011, ktorým sa ustanovujú technické požiadavky a administratívne postupy týkajúce sa posádky civilného letectva podľa nariadenia Európskeho parlamentu a Rady (ES) č. 216/2008 (Ú. v. EÚ L 311, 25.11.2011, s. 1).
   
      PRÍLOHA
      Príloha I (časť 21) k nariadeniu (EÚ) č. 748/2012 sa mení takto:
      
                  1.
               
               
                  Do obsahu sa dopĺňa táto položka:
                  „Dodatok XII – Kategórie letových testov a súvisiace kvalifikácie posádky vykonávajúcej letové testy 85“
               
            
                  2.
               
               
                  V bode 21.A.143 písm. a) sa dopĺňa tento bod 13:
                  
                              „13.
                           
                           
                              ak sa majú vykonať letové testy, príručka prevádzky letových testov, v ktorej sa vymedzujú stratégie a postupy organizácie v oblasti letových testov. Príručka prevádzky letových testov obsahuje:
                              
                                          i)
                                       
                                       
                                          opis postupov organizácie pre letový test vrátane zapojenia organizácie vykonávajúcej letový test do procesu vydávania letových povolení;
                                       
                                    
                                          ii)
                                       
                                       
                                          politiku zostavovania posádky vrátane jej zloženia, odbornej spôsobilosti, vycvičenosti a obmedzení času letu v súlade s dodatkom XII k tejto prílohe I (časť 21), podľa potreby;
                                       
                                    
                                          iii)
                                       
                                       
                                          postupy prepravy nečlenov posádky a postupy výcviku na letové testy, podľa potreby;
                                       
                                    
                                          iv)
                                       
                                       
                                          politiku riadenia rizík a bezpečnosti a súvisiace metodiky;
                                       
                                    
                                          v)
                                       
                                       
                                          postupy určenia povinných prístrojov a vybavenia na palube a
                                       
                                    
                                          vi)
                                       
                                       
                                          zoznam dokumentov, ktoré sa musia vyhotoviť k letovému testu.“
                                       
                                    
                        
            
                  3.
               
               
                  V bode 21.A.243 sa písmeno a) nahrádza takto:
                  
                              „a)
                           
                           
                              Projekčná organizácia predloží agentúre príručku opisujúcu, priamo alebo pomocou krížových odkazov, organizáciu, príslušné postupy a výrobky alebo zmeny týkajúce sa vyvíjaných výrobkov. Ak sa majú vykonať letové testy, predloží sa príručka prevádzky letových testov, v ktorej sa vymedzujú stratégie a postupy organizácie týkajúce sa letových testov. Príručka prevádzky letových testov obsahuje:
                              
                                          i)
                                       
                                       
                                          opis postupov organizácie pre letový test vrátane zapojenia organizácie vykonávajúcej letový test do procesu vydávania letových povolení;
                                       
                                    
                                          ii)
                                       
                                       
                                          politiku zostavovania posádky vrátane jej zloženia, odbornej spôsobilosti, aktuálnosti dokladov a obmedzení času letu v súlade s dodatkom XII k tejto prílohe I (časť 21), podľa potreby;
                                       
                                    
                                          iii)
                                       
                                       
                                          postupy prepravy nečlenov posádky a postupy výcviku na letové testy, podľa potreby;
                                       
                                    
                                          iv)
                                       
                                       
                                          politiku riadenia rizík a bezpečnosti a súvisiace metodiky;
                                       
                                    
                                          v)
                                       
                                       
                                          postupy určenia povinných prístrojov a vybavenia na palube a
                                       
                                    
                                          vi)
                                       
                                       
                                          zoznam dokumentov, ktoré sa musia vyhotoviť k letovému testu.“
                                       
                                    
                        
            
                  4.
               
               
                  V bode 21.A.708 písm. b) sa bod 2 nahrádza takto:
                  
                              „2.
                           
                           
                              akýchkoľvek podmienok alebo obmedzení kladených na letovú posádku pre let s lietadlom okrem tých, ktoré sú vymedzené v dodatku XII k tejto prílohe I (časť 21).“
                           
                        
            
                  5.
               
               
                  Dodatok II sa nahrádza takto:„
                     Dodatok II
                     
                        Osvedčenie o overení letovej spôsobilosti – formulár 15a EASA
                     
                     
                        
                  “
            
                  6.
               
               
                  Dopĺňa sa tento dodatok XII:
                  
                     „Dodatok XII
                     
                        Kategórie letových testov a súvisiace kvalifikácie posádky, ktorá ich vykonáva
                     
                     A.   Všeobecne
                     
                     V tomto dodatku sa stanovujú kvalifikácie potrebné pre letovú posádku vykonávajúcu letové testy osvedčeného lietadla alebo lietadla, ktoré sa má osvedčiť, podľa požiadaviek CS-23 pre lietadlá s maximálnou vzletovou hmotnosťou (MTOM) vyššou alebo rovnou 2 000 kg, CS-25, CS-27, CS-29 alebo ekvivalentných predpisov letovej spôsobilosti.
                     B.   Vymedzenie pojmov
                     
                     
                                 1.
                              
                              
                                 ‚Skúšobný inžinier‘ je akýkoľvek inžinier zapojený do prevádzky letových testov na zemi alebo počas letu.
                              
                           
                                 2.
                              
                              
                                 ‚Vedúci skúšobný inžinier‘ je skúšobný inžinier poverený službou v lietadle na účely vykonávania letových testov alebo asistovania pilotovi pri prevádzke lietadla a jeho systémov počas vykonávania činností letového testu.
                              
                           
                                 3.
                              
                              
                                 ‚Letové testy‘ sú:
                                 
                                             3.1.
                                          
                                          
                                             lety vo fáze vývoja novej konštrukcie (lietadla, pohonných systémov, súčastí a zariadení);
                                          
                                       
                                             3.2.
                                          
                                          
                                             lety na preukázanie zhody so základňou osvedčovania alebo zhody s typovou konštrukciou;
                                          
                                       
                                             3.3.
                                          
                                          
                                             lety zamerané na pokusné overenie nových konštrukčných koncepcií vyžadujúce nezvyčajné manévre alebo profily letu, pri ktorých by mohlo dôjsť k opusteniu už schválenej letovej obálky;
                                          
                                       
                                             3.4.
                                          
                                          
                                             lety v rámci výcviku na letové testy.
                                          
                                       
                           C.   Kategórie letových testov
                     
                     1.   Všeobecne
                     
                     Opisy uvedené nižšie sa týkajú letov uskutočňovaných projekčnými a výrobnými organizáciami podľa prílohy I (časť 21).
                     2.   Rozsah pôsobnosti
                     
                     Ak sa testu zúčastňuje viac lietadiel, let každého lietadla sa vyhodnocuje podľa tohto dodatku s cieľom určiť, či ide o letový test, prípadne o akú jeho kategóriu.
                     Tento dodatok sa vzťahuje výlučne na lety uvedené v časti B bode 3.
                     3.   Kategórie letových testov
                     
                     Letové testy sa delia do týchto štyroch kategórií:
                     
                                 3.1.
                              
                              
                                 Kategória 1
                                 
                                             a)
                                          
                                          
                                             Prvé lety s novým typom lietadla alebo s lietadlom, ktorého letové a manipulačné vlastnosti mohli byť zásadne modifikované.
                                          
                                       
                                             b)
                                          
                                          
                                             Lety, pri ktorých možno predpokladať potenciálny výskyt letových vlastností podstatne odlišných od tých, ktoré už sú známe.
                                          
                                       
                                             c)
                                          
                                          
                                             Lety na preskúmanie nových alebo nezvyčajných konštrukčných prvkov lietadla alebo techník.
                                          
                                       
                                             d)
                                          
                                          
                                             Lety na určenie alebo rozšírenie letovej obálky.
                                          
                                       
                                             e)
                                          
                                          
                                             Lety na určenie letových výkonov vyžadovaných predpismi, letových a manipulačných vlastností pri dosiahnutí limitov letovej obálky,
                                          
                                       
                                             f)
                                          
                                          
                                             Výcvik na letové testy kategórie 1.
                                          
                                       
                           
                                 3.2.
                              
                              
                                 Kategória 2
                                 
                                             a)
                                          
                                          
                                             Lety neklasifikované v kategórii 1 s lietadlom, ktorého typ ešte nie je osvedčený.
                                          
                                       
                                             b)
                                          
                                          
                                             Lety neklasifikované v kategórii 1 s lietadlom už osvedčeného typu po vykonaní ešte neschválenej modifikácie, ktoré:
                                             
                                                         i)
                                                      
                                                      
                                                         si vyžadujú posúdenie všeobecného správania lietadla alebo
                                                      
                                                   
                                                         ii)
                                                      
                                                      
                                                         si vyžadujú posúdenie základných postupov posádky, keď je v prevádzke, alebo je potrebný nový alebo modifikovaný systém, alebo
                                                      
                                                   
                                                         iii)
                                                      
                                                      
                                                         majú zámerne prekročiť limity súčasne schválenej letovej obálky, ale zostať v rámci skúmanej letovej obálky.
                                                      
                                                   
                                       
                                             c)
                                          
                                          
                                             Výcvik na letové testy kategórie 2.
                                          
                                       
                           
                                 3.3.
                              
                              
                                 Kategória 3
                                 Lety na účely vydania vyhlásenia zhody nového lietadla, ktoré nevyžadujú lietanie mimo rámca limitov typového osvedčenia alebo letovej príručky lietadla.
                              
                           
                                 3.4.
                              
                              
                                 Kategória 4
                                 Lety neklasifikované v kategórii 1 alebo 2 s lietadlom už osvedčeného typu v prípade vykonania ešte neschválenej konštrukčnej zmeny.
                              
                           D.   Odborná spôsobilosť a prax pilotov a vedúcich skúšobných inžinierov
                     
                     1.   Všeobecne
                     
                     Piloti a vedúci skúšobní inžinieri musia mať odbornú spôsobilosť a prax podľa tejto tabuľky.
                     
                                  
                              
                              
                                 Kategórie letových testov
                              
                           
                                 Lietadlo
                              
                              
                                 1
                              
                              
                                 2
                              
                              
                                 3
                              
                              
                                 4
                              
                           
                                 CS-23 kategórie pravidelnej osobnej dopravy alebo lietadlo s konštrukčnou rýchlosťou strmhlavého letu (Md) vyššou ako 0,6 alebo maximálnym dostupom nad 7 260 m (25 000 stôp), CS-25, CS-27, CS-29 alebo ekvivalentné normy letovej spôsobilosti
                              
                              
                                 Úroveň odbornej spôsobilosti 1
                              
                              
                                 Úroveň odbornej spôsobilosti 2
                              
                              
                                 Úroveň odbornej spôsobilosti 3
                              
                              
                                 Úroveň odbornej spôsobilosti 4
                              
                           
                                 Ostatné lietadlá, na ktoré sa vťahujú normy CS-23, s hmotnosťou MTOM ≥ 2 000 kg
                              
                              
                                 Úroveň odbornej spôsobilosti 2
                              
                              
                                 Úroveň odbornej spôsobilosti 2
                              
                              
                                 Úroveň odbornej spôsobilosti 3
                              
                              
                                 Úroveň odbornej spôsobilosti 4
                              
                           1.1.   Úroveň odbornej spôsobilosti 1
                     
                              
                                 1.1.1.
                              
                              
                                 Piloti musia splniť požiadavky prílohy I (časť FCL) k nariadeniu Komisie (EÚ) č. 1178/2011 z 3. novembra 2011 (1).
                              
                           
                              
                                 1.1.2.
                              
                              
                                 Vedúci skúšobný inžinier musí mať:
                                 
                                             a)
                                          
                                          
                                             úspešne ukončený výcvikový kurz na úrovni odbornej spôsobilosti 1 a
                                          
                                       
                                             b)
                                          
                                          
                                             aspoň 100 hodín letovej praxe vrátane výcviku na letové testy.
                                          
                                       
                           1.2.   Úroveň odbornej spôsobilosti 2
                     
                              
                                 1.2.1.
                              
                              
                                 Piloti musia splniť požiadavky prílohy I (časť FCL) k nariadeniu (EÚ) č. 1178/2011.
                              
                           
                              
                                 1.2.2.
                              
                              
                                 Vedúci skúšobný inžinier musí mať:
                                 
                                             a)
                                          
                                          
                                             úspešne ukončený výcvikový kurz na úrovni odbornej spôsobilosti 1 alebo 2 a
                                          
                                       
                                             b)
                                          
                                          
                                             aspoň 50 hodín letovej praxe vrátane výcviku na letové testy.
                                          
                                       Výcvikový kurz vedúcich skúšobných inžinierov na úrovni odbornej spôsobilosti 1 alebo 2 zahŕňa aspoň tieto prvky:
                                 
                                             i)
                                          
                                          
                                             letové charakteristiky lietadla;
                                          
                                       
                                             ii)
                                          
                                          
                                             stabilita a ovládacie/riadiace vlastnosti;
                                          
                                       
                                             iii)
                                          
                                          
                                             systémy;
                                          
                                       
                                             iv)
                                          
                                          
                                             riadenie testov a
                                          
                                       
                                             v)
                                          
                                          
                                             riadenie rizík/bezpečnosti.
                                          
                                       
                           1.3.   Úroveň odbornej spôsobilosti 3
                     
                              
                                 1.3.1.
                              
                              
                                 Pilot musí byť držiteľom minimálne platného preukazu spôsobilosti pre kategóriu testovaného lietadla, ktorý bol vydaný v súlade s časťou FCL, a preukazu spôsobilosti obchodného pilota. Okrem toho musí veliteľ lietadla:
                                 
                                             a)
                                          
                                          
                                             byť držiteľom kvalifikačnej kategórie na letové skúšky alebo
                                          
                                       
                                             b)
                                          
                                          
                                             mať aspoň 1 000 hodín letovej praxe v pozícii veliteľa lietadla podobnej úrovne zložitosti s podobnými vlastnosťami a
                                          
                                       
                                             c)
                                          
                                          
                                             mať pre každú triedu alebo typ lietadla absolvované všetky lety, ktoré sú súčasťou programu na vydanie individuálneho osvedčenia o letovej spôsobilosti pre minimálne päť lietadiel.
                                          
                                       
                           
                              
                                 1.3.2.
                              
                              
                                 Vedúci skúšobný inžinier musí:
                                 
                                             a)
                                          
                                          
                                             spĺňať požiadavky úrovne odbornej spôsobilosti 1 alebo 2 alebo
                                          
                                       
                                             b)
                                          
                                          
                                             mať rozsiahlu letovú prax v oblasti, ktorá sa týka danej úlohy a
                                          
                                       
                                             c)
                                          
                                          
                                             mať absolvované všetky lety, ktoré sú súčasťou programu na vydanie individuálneho osvedčenia o letovej spôsobilosti pre minimálne päť lietadiel.
                                          
                                       
                           1.4.   Úroveň odbornej spôsobilosti 4
                     
                              
                                 1.4.1.
                              
                              
                                 Pilot musí byť držiteľom minimálne platného preukazu spôsobilosti pre kategóriu testovaného lietadla, ktorý bol vydaný v súlade s časťou FCL, a preukazu spôsobilosti obchodného pilota. Veliteľ lietadla musí byť držiteľom kvalifikačnej kategórie na letové skúšky alebo mať aspoň 1 000 hodín letovej praxe v pozícii veliteľa lietadla podobnej úrovne zložitosti s podobnými vlastnosťami.
                              
                           
                              
                                 1.4.2.
                              
                              
                                 Odborná spôsobilosť a prax vedúcich skúšobných inžinierov sa vymedzuje v príručke prevádzky letových testov.
                              
                           2.   Vedúci skúšobní inžinieri
                     
                     Vedúci skúšobní inžinieri získajú od svojho zamestnávateľa oprávnenie, v ktorom sa podrobne uvedie rozsah ich činností v danej organizácii. Oprávnenie obsahuje tieto informácie:
                     
                                 a)
                              
                              
                                 meno;
                              
                           
                                 b)
                              
                              
                                 dátum narodenia;
                              
                           
                                 c)
                              
                              
                                 prax a výcvik;
                              
                           
                                 d)
                              
                              
                                 funkcia v organizácii,
                              
                           
                                 e)
                              
                              
                                 rozsah oprávnenia;
                              
                           
                                 f)
                              
                              
                                 dátum prvého vydania oprávnenia;
                              
                           
                                 g)
                              
                              
                                 podľa potreby konečný dátum platnosti oprávnenia a
                              
                           
                                 h)
                              
                              
                                 identifikačné číslo oprávnenia.
                              
                           Vedúci skúšobní inžinieri sa vymenúvajú pre konkrétny let, len ak sú fyzicky aj duševne spôsobilí na bezpečné plnenie zverených úloh a zodpovedností.
                     Organizácia držiteľom oprávnení sprístupní všetky relevantné záznamy týkajúce sa týchto oprávnení.
                     E.   Odborná spôsobilosť a prax ostatných skúšobných inžinierov
                     
                     Prax a výcvik ostatných skúšobných inžinierov na palube lietadla musí zodpovedať úlohám, ktoré sa im ako členom posádky zveria, a podľa potreby príručke prevádzky letových testov.
                     Organizácia príslušnému skúšobnému inžinierovi sprístupní všetky relevantné záznamy týkajúce sa jeho letových činností.“
                  
               
            
         (1)  Nariadenie Komisie (EÚ) č. 1178/2011 z 3. novembra 2011, ktorým sa ustanovujú technické požiadavky a administratívne postupy týkajúce sa posádky civilného letectva podľa nariadenia Európskeho parlamentu a Rady (ES) č. 216/2008 (Ú. v. EÚ L 311, 25.11.2011, s. 1).